Mælingar náttúruvársérfræðinga hjá Veðurstofu Íslands, sýna kvikusöfnun á um 16 kílómetra dýpi austan við Fagradalsfjall. Engar landbreytingar benda þó til þess að kvikan sé að nálgast yfirborðið.
Það sem af er þessu ári hafa um 5400 skjálftar mælst á Reykjanesskaga. Skjálftavirknin hefur verið mest á svæðunum við Reykjanestá, Fagradalsfjall, Kleifarvatn og norður af Grindavík. Skjálftavirknin er þó talsvert minni en hún var í upphafi óróatímabilsins á Reykjanesskaga, sem hófst í desember 2019. Benedikt Ófeigsson, náttúruvársérfræðingur hjá Veðurstofu Íslands, segir skjálftana ýmist geta stafað af flekahreyfingum eða kvikuhreyfingum, en oft sé erfitt að greina þar á milli. Því þurfa þau að vakta svæðið sérstaklega vel.